Klokken 19.05 fredag aften fik Nordjyllands Politi en anmeldelse om knivstikkeri på Poul Buås vej i Aalborg. - Det viste sig, at der i en lejlighed havde været et skænderi, som var endt med, at en kvinde havde stukket ud efter en mand med et skarpt stikvåben - muligvis en knust flaske, oplyser vagtchef ved Nordjyllands Politi Karsten Højrup Kristensen. En 29-årig kvinde blev standset tæt ved gerningsstedet, og det viste sig, at hun var gerningskvinden til overfaldet. Den forurettede en 28-årig mand blev kørt til skadestuen med stiklæsioner i ansigtet. Nordjyllands Politi oplyser, at den 29-årige er anholdt og sigtet i sagen. Hun forventes at fremstilles i grundlovsforhør lørdag formiddag.

Opsummering:
En 29-årig kvinde er anholdt for at have stukket en 28-årig mand i ansigtet - muligvis med en knust flaske.